钦定古今图书集成/明伦汇编/氏族典/第229卷 > 杨绘
## 钦定古今图书集成/明伦汇编/氏族典/第229卷 > 杨绘

按《宋史杨绘传》：“绘字元素，绵竹人。少而奇警，读书五
行俱下，名闻西州。进士上第，通判荆南，以集贤校理
为开封推官，遇事迎刃而解，诸吏惟日不足，以母老
请知眉州，徙兴元府。在郡狱无系囚。神宗立，召修起
居注、知制诰。绘抗迹孤远，立朝寡援，不畏彊御，知无
不为。知谏院，擢翰林学士，为御史中丞。免役法行，绘”
陈十害，王安石使曾布疏其说，诏绘分析，固执前议，
遂罢为侍读学士、知亳州。历应天府、杭州，再为翰林
学士。常荐属吏王永年，御史蔡承禧言其私通馈赂，
坐贬荆南节度副使，改提举太平观。起知兴国军。元
祐初，复天章阁待制，再知杭州。卒，年六十二。绘为吏
敏强，性疏旷，然表里洞达，一出于诚。